## Cano destaca la col·laboració entre la Xarxa d’Instituts Tecnològics i les empreses perquè la recuperació es base en la investigació, la innovació i la sostenibilitat

*** En 2024 la Conselleria d’Innovació ha finançat amb més de 60 milions d’euros l’activitat d’estos centres**

La consellera d’Innovació, Indústria, Comerç i Turisme, Marián Cano, ha destacat que “en estos moments de reconstrucció s’ha de fer un pas al capdavant i potenciar la col·laboració entre empreses i centres tecnològics perquè la recuperació es base en la investigació, la innovació i la sostenibilitat de manera que les empreses puguen eixir d’esta crisi més fortes i més competitives”.

Així ho ha manifestat durant la reunió que ha mantingut este dijous en la seu de l’Institut Tecnològic Metal·lomecànic, Moble, Fusta, Embalatge i Afins (AIDIMME) amb el president de Redit, Fernando Saludes, i representants de diverses patronals, els qui han subratllat la importància dels onze instituts tecnològics per a impulsar la recuperació de les empreses i l’economia de la regió.

A la trobada també han assistit els secretaris autonòmics d’Innovació i Indústria, Jerónimo Mora i Felipe Carrasco, i el director general d’Innovació, Juan José Cortés.

En 2024 la Conselleria d’Innovació, a través de l’Institut Valencià de Competitivitat i Innovació (Ivace+i) ha finançat, amb més de 60 milions d’euros, l’activitat dels instituts tecnològics, “i això ha permés posar a la disposició dels sectors productius de la Comunitat Valenciana coneixement i tecnologies d’avantguarda per a donar respostes a les seues necessitats i afrontar reptes del mercat”, ha assenyalat la consellera.

Fecha: 09/01/2025